กสิกรไทยเชื่อค่าบาทแข็งไปถึง28.05
กสิกรคาดเงินบาททั้งปี 28.05 บาท ประเมินแข็ง 1% ส่งออกหายวับ 1.1%
12 เม.ย. 2556

กสิกรคาดเงินบาททั้งปี 28.05 บาท ประเมินแข็ง 1% ส่งออกหายวับ 1.1% เชื่อธปท.แทรกแซงเป็นระยะ
น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัท ศูนย์กสิกรไทย คาดการณ์ว่าทั้งปีค่าเงินบาทจะอยู่ที่ 28.05 - 31.00 บาท/เหรียญสหรัฐ โดยแนวโน้มเงินบาทจากนี้ไปจะเป็นการทยอยไปในด้านที่แข็งค่าขึ้นเรื่อยๆ และทำให้ธนาคารแห่งประเทศไทย (ธปท.) จะออกมาส่งสัญญาณที่ชัดมากขึ้นเนื่องจากเป็นเรื่องที่สำคัญ 
สำหรับมาตรการที่ ธปท.จะนำมาใช้หรือไม่นั้นผู้บริหารศูนย์วิจัยกสิกรไทยกล่าวว่า อาจจะมีการใช้เมื่อจำเป็นมาก กว่า แต่ขณะนี้การที่ ธปท.ออกมาส่งสัญญาณถึงการแข็งค่าของเงินบาทก็ส่งผลให้ตลาดมีการเบรกตัวเองได้เหมือนกัน โดย ธปท.ได้เข้ามาสร้างพื้นที่ไม่ให้เงินบาททะลุหรือเคลื่อนไหวลงไปเรื่อยๆ ซึ่งภาพในระยะข้างหน้าถึงแม้ว่าเงินบาทจะแข็งค่าอยู่ก็อาจจะเป็นการทยอยแข็งค่าขึ้นมามากกว่า โดย ธปท.ก็จะเข้ามาดูแลเป็นจังหวะๆ แต่ก็ยังแข็งค่า
ศูนย์กสิกรไทย ได้จัดทำสมมุติฐานของค่าเงินที่ใช้ในการประมาณการณ์ โดยได้ใช้ค่าเฉลี่ยเงินบาทปีนี้ทั้งปีอยู่ที่ 29.05 บาท/เหรียญสหรัฐ ซึ่งหากเงินบาททยอยแข็งค่าที่มีระดับปิดที่สิ้นปีอยู่ที่ 28.05 บาท/เหรียญสหรัฐ ค่าเฉลี่ยของเงินบาทที่ 29.05 บาท/เหรียญสหรัฐ ยังพอจะยืนอยู่ได้ ส่วนด้านการส่งออกและอัตราการขยายตัวทางเศรษฐกิจก็จะขยายตัวได้ตามการคาดการณ์ที่ 4.8% 
นอกจากนี้ยังพบว่า จากการวิจัยระดับของค่าเงินบาท เมื่อเปรียบเทียบกับทิศทางเศรษฐกิจและการส่งออก พบว่า ค่าเงินบาทที่แข็งค่าขึ้นทุก 1% จะกดให้อัตราการขยายตัวทางเศรษฐกิจลดลง 0.1 - 0.3% และการส่งออกจะลดลง 0.6 - 1.1%
แหล่งข่าวธนาคารพาณิชย์กล่าวว่า สำหรับค่าเงินบาทที่มีเจ้าหน้าที่ของ ธปท.นำออกมาเปรียบเทียบระหว่างค่าเงินบาทกับตัวบางสกุลในเอเชีย เช่น เงินริงกิตนั้นเป็นการเทียบ ณ สิ้นเดือนม.ค. ทำให้มีภาพสะท้อนว่า เงินบาทกับริงกิตก็ไปด้วยกันคือแข็งค่าขึ้น 2.1% กว่าๆ ก็ยังเป็นภาพที่บาทล้อกับบางสกุลเงินภูมิภาคได้อยู่ แต่หากนับจากต้นเดือนม.ค.เป็นต้นมาถึงปัจจุบันเงินบาทจะแข็งค่าที่สุดเป็นอันดับ 1 ในภูมิภาค สิ่งที่ธปท.สื่อสารออกมาก็คือ เขายังคงดูแลและติดตามค่าเงินอย่างใกล้ชิด